Ladislav Berák

Ladislav Berák (* 7. jún 1938, Trenčín-Záblatie† 15. august 2018) bol slovenský akademický sochár a maliar.

Študoval na Strednej škole umeleckého priemyslu v Bratislave (1953 – 1957) u akad. sochára L. Korkoša, kde jeho maturitnou prácou bol drevený reliéf „Dievča s vencom“ a na Vysokej škole výtvarných umení v Bratislave (1957 – 1963) u národného umelca prof. J. Kostku. Vtedy vznikli jeho štúdie „Sediaca medvedica“ a „Antilopy“ (1961) i „Tatranská medvedica“, „Rys strhávajúci srnu“ a „Kanec“ (1962). Diplomovou prácou bola moderná zváraná plastika „Zubor“ (1963). Tomuto sochárskemu prejavu je podobný aj „Zhasínajúci jeleň“ (1970).

Manželka Drahomíra (Andika), rod. Javorová je tiež akademická sochárka. Od roku 1965 býva v Žiline na Bôriku. Chatu – ateliér v kráľovolehotskej osade Svarín má od roku 1976. V rokoch 1965 – 1972 vyučoval na ĽŠU v Žiline. Od roku 1990 začal maľovať obrazy poľovnej zveri. Vo svojej sochárskej tvorbe sa venuje predovšetkým portrétom a realistickej tvorbe. Jeho dielo bolo ocenené spoločenskými, politickými i poľovníckymi vyznamenaniami, k päťdesiatinám mu udelili titul Zaslúžilý umelec.

Kritika 
Ladislav Berák patril spolu s Jánom Kulichom, Rudolfom Pribišom a Tiborom Bártffayom k najvýraznejším predstaviteľom tzv. socialistického realizmu v sochárstve. Tzv. socialistický realizmus slúžil vládnucej KSČ ako politický nástroj formovania „pracujúcich más“.

Po revolúcii v roku 1989 sa stal prominentným sochárom napojeným na primátora Žiliny Jána Slotu, od ktorého dostal množstvo zákaziek. Jeho diela sú však v umeleckej obci pokladané za nie najkvalitnejšie až podpriemerné. Po motívoch oslavujúcich komunizmus (kosák a kladivo,  partizáni) presedlal na zobrazovanie národovcov (Štúr, Hurban, Hlinka...). Predovšetkým kontroverzná jazdecká socha J. M. Hurbana v Žiline je príkladom jeho súčasnej tvorby.

Diela 
 1958 - Pamätník účastníkov Kragujevackej vzbury v roku 1918 v kasárňach SNP Trenčín
 1969 - Pamätník obetiam fašizmu, Selec
 1971 - Pamätná tabuľa, P. O. Hviezdoslav, Sliač
 1972 - Reliéfy J. A. Komenského, L. Brailla a V. Oüy, Slepecké múzeum v Levoči
 1973 - Plastika Kosák a kladivo, monument vysoký 25 metrov pri vstupe do Žiliny od Martina, po roku 1989 odstránený
 1979 - Múza na hrobe Janka Matúšku v Dolnom Kubíne
 1975 - Reliéf SNP, pôvodne umiestený na balustráde pod farským kostolom v Žiline, po roku 1989 premiestnený na Vojenský cintorín sovietskych vojakov na Bôriku. Pod reliéfom je verš od básnika Miloslava Válka „Ó do boja volala si matka vlasť...“
 1980 – 1989 busty M. Daxnera, B. Klemensa, A. Kmeťa, M. Hodžu, J. Kollára, P. J. Šafárika, F. Sasinka, J. Kadavého a T. Milkina pre Maticu slovenskú
 1982 - Plastika Rudolfa Jašíka – Základná škola v Podvysokej na Kysuciach
 1982 - Túžba, Leto a Nevesta, malé bronzové plastiky
 1984 - Planéta Zem – Základná škola v Žiline
 1984 – Radosť, vstupná plastika ženy pre mesto Banská Bystrica
 1985 - Pamätník padlým, Sučany
 1991 - kompozícia Anton Bernolák - epoxid, v sídle Slovenského národného literárneho múzea, Martin
 1994 - Andrej Hlinka - 5-metrová bronzová socha na Námestí Andreja Hlinku v Žiline
 8. september 1995 - Generál Milan Rastislav Štefánik, pamätník a bronzová busta (2 m, 600 kg)
 1997 - Ľudovít Štúr - socha na Zelenej ulici, Veľké Kapušany
 1998 - Andrej Hlinka, Ružomberok
 1998 - Reliéf na kaplnke Sv. Huberta, osada Svarín
 1999 - Cyril a Metod, bronzová socha na fasáde budovy Matice slovenskej, Komárno
 14. október 2000 - Vojtech Tvrdý - bronzová busta na budove Mestského divadla v Žiline
 20. december 2000 - Sv. Cyril a Metod - 4-metrové bronzové súsošie na balustráde pod Farským kostolom v Žiline
 13. september 2002 - Ľudovít Štúr - bronzová socha, 5,3 m, 3,2 tony, Námestie Ľ. Štúra v Žiline, v roku 2012 premiestnená do Parku Ľ. Štúra na Bôriku
 5. jún 2006 - Ján Pavol II. - bronzová busta, Námestie Jána Pavla II. v Žiline
 15. jún 2006 - Jozef Miloslav Hurban, jazdecká socha na Námestí hrdinov, Žilina
 11. jún 2006 - Fedor Fridrich Ruppeldt - bronzová busta na budove Mestského divadla v Žiline
 2008 - busta Andreja Hlinku v Národnej rade SR
 1981 - Portréty kpt. V. Opatrného a kpt. R. Jasioka na Dukle
 1984 – Portrét afrického dievčaťa
 1986 – Portrét Jána Cikkera

Iné projekty

Externé odkazy a zdroje 
 Diela Ladislava Beráka v SNG
 Ladislav Berák, akad. sochár - zilina-gallery.sk

Slovenskí sochári
Slovenskí maliari
Česko-slovenskí zaslúžilí umelci
Absolventi Vysokej školy výtvarných umení v Bratislave
Osobnosti z Trenčína